Hoe lyk jóú Afrikaans? Derde ronde wenners bekend gemaakAfrikaans.com Die finale ronde van die “Hoe lyk jóú Afrikaans en WEN?”-kompetisie is verby. Mense van heinde en ver het vyf maande lank gedeel in die mooi en lekker van Afrikaans en die ronde 3-deelnemers se beeldryke bydraes het beoordelaars behoorlik laat bontstaan en kopkrap, verduidelik Ingrid Erlank, redakteur van Afrikaans.com. “Om wenners te kies uit hierdie raakvat rykdom van hartsgedagtes was ŉ stewige uitdaging. Woorde soos “my roemtaal… my wyse-van-leeftaal… my komvandaan… my hiervandaan…” het die liefde en passie vir Afrikaans op soveel vlakke verwoord,” het sy bygevoeg. Anette Jansen, wat ook ingeskryf het, sê: “Sy is my taal: my proe-taal; Sy woeker met my gees en gly oor my tong; Sy polkadraai en swaai; Sy ontdek en verryk; Sy is diepte; Sy is kleur; Sy is gister en môre…” En so uit die perd se bek… Henning van Aswegen skryf: “My Afrikaans is nie awesome nie, liewers bevonk en lewendig en dinamies-kreatief, ook nie amazing of cool nie, maar tongrol-lekker.” Stem vir jou gunstelinge uit die drie rondes en help om ŉ waardige wenner te kies (sien die uitslag van ronde 1 en ronde 2). Onthou, die groot wenners word op 2 Desember bekendgemaak sodat daardie R10 000 uiteindelik ’n beursie kan kry! Besoek die wennersblad op Afrikaans.com Ontmoet die wenners van ronde 3: Beste teks: Kim Meissenheimer – Afrikaans is in my bloed: Afrikaans is my trots, my rots en my gunsteling taal in die wêreld Dit is die Naas Botha wat my rugbyspan laat wen Die Hansie Cronje wat die bal in die ligte laat swem Dit is die Wayde van Niekerk van my Olimpiese spele Dit is die hemel op my Tafelberg se dele Dit is die biltong en bier Rondom ŉ braaivleisvuur Dit is die vuur wat in my knetter en die Karoo se kaktus Dit is die rieldans op die Namakwalandse vlaktes Dit is die taal waarin ek my kinders gaan grootmaak. Dit is die taal wat tot in my binneste raak Dit is die blou van my hemel, die diepte van my see, Dit is my ewige gebergte waar my kranse antwoord gee… Dit is die taal waarin ek lag, waarin ek huil en waarin ek bid. Ek dink in Afrikaans Ek droom in Afrikaans Dit stroom na my mond en vlieg soos ŉ duisend vuurvliegies oor my lippe Dit klim en klouter in my soos bobbejaan se kind op die klippe Dit is die taal van my hart, en die lied van my siel, die herinnering van my voorouers en die stem van my toekoms. Dit is my Afrikaans, My taal, My trots Drakensberg Foto: Linda du Plessis (Afrikaans.com) Beste foto: Linda du Plessis – Drakensberge in ons land Suid-Afrika ek sien my taal Afrikaans in ons land in elke hoek van wes na oos elke kant Afrikaans in stede, dorpe, platteland, townships, ras en kleur berge dale valleie vlaktes gekoester in inheemse geur ons natuur ons diere ons landskap berge klim, motorry, vlieg of net stap DRAKENSBERGE waar ek roep in Afrikaans en jy ‘n antwoord ego plat tafelhorison of spits na bo boomwortels vir oorlewing uit rotse trou rotse en kranse heen en weer kreukelvou na benede val vingertjies waterval en tuiste skenk vir menigtal dier plant en insek en reptiel waar voorvaders met ossewawiel die groot trek het oor jou ‘n nuwe tuiste gesoek vasgelê in verskeie Geskiedenisboek winter in sneeukleed toegedraai lente geure van blomme verfraai somer groen wat na die hemel reik herfs kleureprag wat oor vlaktes kyk met die wind wat deur bome fluit wasem teen my huisie se ruit en die rokie uit my kaggel die dag nagsê ek in die tevrede knoesig warmte van jou arms gaan lê Beste video: Ilka Steyn – Die Afrikaanse alfabet